กองทุนหุ้นไทยฝีมือดี 5เดือนให้กำไรสูงสุด13.68%
กองทุนหุ้นไทย 5 เดือน ให้กำไร 6.24-13.68% ทิ้งห่างดัชนีตลาด โบรกเกอร์เตือนเศรษฐกิจกลุ่มบริคส์ส่งผลเงินทุนเคลื่อนย้าย
6 มิ.ย. 2560

กองทุนหุ้นไทย 5 เดือน ให้กำไร 6.24-13.68% ทิ้งห่างดัชนีตลาด โบรกเกอร์เตือนเศรษฐกิจกลุ่มบริคส์ส่งผลเงินทุนเคลื่อนย้าย 
ตลาดหุ้นไทยในรอบ 5 เดือนที่ผ่านมาให้ผลตอบแทน 1.21% ขณะที่กองทุนหุ้นสามารถทำผลตอบแทนได้ชนะดัชนีตลาดหลักทรัพย์แห่งประเทศไทย (SET)
บริษัท มอร์นิ่งสตาร์ รีเสิร์ช (ประเทศไทย) เปิดเผยผลตอบแทนกองทุนหุ้น ณ วันที่ 31 พ.ค. 2560 กลุ่มกองทุนหุ้นขนาดใหญ่ 5 อันดับแรกที่ผลตอบแทนสูงสุด ได้แก่ 1.กองทุนเปิดกรุงศรีไฟแนนเชี่ยลโฟกัสปันผล ให้ผลตอบแทน 13.68% 2.กองทุนเปิดธนชาตหุ้นไทยไฟแนนเชียลเซ็คเตอร์ 8.68% 3.กองทุนเปิดกรุงศรีหุ้นระยะยาวแอ็คทีฟ SET50 ปันผล 6.79% 4.กองทุนเปิดเค ดัชนีหุ้นธุรกิจธนาคาร 6.49% และ 5.กองทุนเปิดไทยพาณิชย์ SET Banking Sector ให้ผลตอบแทน 6.24 %
กลุ่มกองทุนหุ้นขนาดกลางและขนาดเล็กที่ให้ผลตอบแทนสูงสุด 5 อันดับ ได้แก่ 1.กองทุนเปิดกรุงศรีหุ้นไดนามิคปันผล 10.33% 2.กองทุนเปิดกรุงศรีหุ้นไดนามิค 10.26%3.กองทุนเปิดบัวหลวงธนคม 8.06% 4.กองทุนเปิดกรุงศรีไทยสมอล-มิดแคปอิควิตี้ 7.62% และ 5.กองทุนเปิดภัทร SMALL AND MID CAP EQUITY ให้ผลตอบแทน 7.41%
นายมณฑล จุนชยะ ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) วรรณ เปิดเผยว่า บริษัทคงเป้าหมายดัชนีหุ้นไทยปีนี้ที่ 1,650 จุด กำไรบริษัทจดทะเบียนเติบโต 10% จากปีก่อน โดยแนวโน้มหุ้นไทยไตรมาส 3 คาดว่าจะผันผวนขาดปัจจัยบวกสนับสนุน ขณะที่เงินทุนต่างชาติไหลเข้าต่อเนื่องในช่วง 1-2 เดือนนี้
บริษัทหลักทรัพย์ (บล.) เมย์แบงก์ กิมเอ็ง (ประเทศไทย) คาดว่าในระยะสั้นตลาดหุ้นทั่วโลกและราคาสินค้าโภคภัณฑ์จะผันผวนตามการประกาศตัวเลขสำคัญทางเศรษฐกิจไม่ว่าจะเป็นสหรัฐ ยุโรป และที่สำคัญที่สุด คือ กลุ่มบริคส์ ซึ่งประกอบด้วยประเทศบราซิล รัสเซีย อินเดีย และจีน ที่มีขนาดเศรษฐกิจใหญ่เป็นอันดับ 2 รองจากกลุ่มยุโรป และมีกลุ่มการบริโภคสูงที่สุดในโลก โดย 1 เดือนที่ผ่านมา เศรษฐกิจชะลอตัว ฉะนั้นแนะนำให้นักลงทุนจับตาประเด็นดังกล่าว เพราะอาจส่งผลอย่างมีนัยต่อกระแสเงินทุนเคลื่อนย้าย